PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/018	Bratislava 16. apríla 2009	

Protimonopolný úrad Slovenskej republiky, odbor koncentrácií v správnom konaní č. 0002/OK/2009 začatom dňa 30.01.2009 na základe oznámenia koncentrácie podnikateľom Erste Bank der Oesterreichischen Sparkassen AG so sídlom Graben 21 1010 Viedeň, Rakúsko prostredníctvom JUDr. Martina Nedelku, advokáta so sídlom Zámocká 30, 811 01 Bratislava, vo veci koncentrácie podnikateľa Erste Bank der Oesterreichischen Sparkassen AG so sídlom Graben 21 1010 Viedeň, Rakúsko a podnikateľa Weinviertler Sparkasse AG so sídlom Hauptplatz 10, 2020 Hollabrunn, Rakúsko

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa Erste Bank der Oesterreichischen Sparkassen AG so sídlom Graben 21 1010 Viedeň, Rakúsko nad podnikom podnikateľa Weinviertler Sparkasse AG so sídlom Hauptplatz 10, 2020 Hollabrunn, Rakúsko na základe Zmluvy medzi Súkromnou nadáciou Weinviertler Sparkasse, Súkromnou nadáciou Sparkasse Eggenburg ako predávajúcimi a spoločnosťou Erste Bank der Oesterreichischen Sparkassen AG ako kupujúcim s pristúpením spoločnosti Weinviertler Sparkasse AG uzavretej dňa 12.12.2008.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 30.01.2009 doručené listom zaevidovaným úradom pod č. 383/2009 oznámenie koncentrácie (ďalej len „Oznámenie“) podľa § 10 ods. 9 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Erste Bank der Oesterreichischen Sparkassen AG so sídlom Graben 21 1010 Viedeň, Rakúsko (ďalej len „Erste Bank“) prostredníctvom právneho zástupcu JUDr. Martina Nedelku, advokáta so sídlom Zámocká 30, 811 01 Bratislava (ďalej len „právny zástupca“).
Na základe vyššie uvedeného sa dňa 30.01.2009 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0002/OK/2009 vo veci koncentrácie, ktorá spočíva v získaní výlučnej kontroly spoločnosti Erste Bank nad podnikom spoločnosti Weinviertler Sparkasse AG so sídlom Hauptplatz 10, 2020 Hollabrunn, Rakúsko (ďalej len „Weinviertler“) na základe Zmluvy medzi Súkromnou nadáciou Weinviertler Sparkasse, Súkromnou nadáciou Sparkasse Eggenburg ako predávajúcimi a spoločnosťou Erste Bank ako kupujúcim s pristúpením spoločnosti Weinviertler uzavretej dňa 12.12.2008 (ďalej len „Zmluva“) o čom úrad informoval spoločnosť Erste Bank listom č. 539/PMÚ SR/2009 zo dňa 06.02.2009.
Vyššie uvedeným listom úrad tiež oznámil spoločnosti Erste Bank, že predmetné oznámenie koncentrácie neobsahuje všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“) a lehota na vydanie rozhodnutie podľa § 11 zákona neplynie.
Úrad ďalej listom č. 816/PMÚ SR/2009 zo dňa 24.02.2009 vyzval spoločnosť Erste Bank na predloženie podkladov a informácií a doplnenie Oznámenia.
Listom č. 606/2009 zo dňa 12.02.2009 a listom č. 1067/2009 zo dňa 11.03.2009 boli úradu doručené všetky požadované informácie a podklady, čím sa Oznámenie stalo úplným podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 12.03.2009 o čom úrad informoval spoločnosť Erste Bank listom č. 1097/PMÚ SR/2009 zo dňa 12.03.2009.
Správny poplatok vo výške 3 319 EUR (100 000 Sk) podľa zákona                 č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 28.01.2009.
V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia  uvedené v eurách a súbežne sa na informatívne účely uvádzajú aj peňažné sumy v slovenských korunách, a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.

Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Erste Bank je akciovou spoločnosťou rakúskeho práva, ktorá je zapísaná v Databáze obchodného registra Obchodného súdu Viedeň, Rakúska republika pod identifikačným číslom 286283 f.
Podľa informácií uvedených v Oznámení, je spoločnosť Erste Bank univerzálnou bankou, ktorej hlavné oblasti činnosti sú predovšetkým bankové služby, správa majetku, sporenie a služby v oblasti financovania nehnuteľností a hnuteľných vecí zamerané najmä na fyzické osoby, malých a stredne veľkých podnikateľov a verejný sektor.
Spoločnosť Erste Bank je členom podnikateľskej skupiny Erste Group, na čele ktorej stojí spoločnosť Erste Group Bank AG so sídlom Graben 21, 1010 Viedeň, Rakúsko (ďalej len „Erste Group Bank“). Spoločnosť Erste Group Bank je spoločnosť holdingového typu, ktorá má vo vlastníctve 100 %-ný podiel na akciách spoločnosti Erste Bank.
Spoločnosť Erste Group Bank vykonáva kontrolu nad viacerými spoločnosťami so sídlom na území Slovenskej republiky, a to nad spoločnosťami:
-	Slovenská sporiteľňa a.s. so sídlom Tomášikova 48, Bratislava (ďalej len „SLSP“),
-	Asset Management Slovenskej sporiteľne, správ spol. a.s. so sídlom Tomášikova 48, Bratislava, 
-	Factoring Slovenskej sporiteľne, a.s. so sídlom Tomášikova 48, Bratislava,
-	Leasing Slovenskej sporiteľne, a.s. so sídlom Tomášikova 48, Bratislava (ďalej len „Leasing SLSP“)
-	Realitná spoločnosť Slovenskej sporiteľne, a.s. so sídlom Námestie SNP 18, Bratislava, 
-	Prvá stavebná sporiteľňa, a.s. so sídlom Bajkalská 30, Bratislava,
-	s IT Solutions SK, spol. s r.o. so sídlom Prievozská 14, Bratislava,
-	Erste Corporate Finance, a.s. organizačná složka podniku zahraničnej osoby so sídlom Nám. SNP 18, Bratislava,
-	IMMORENT Slovensko s.r.o. so sídlom Obchodná 43, Bratislava (ďalej len „IMMORENT Slovensko“), 
-	3on private equity, a.s. so sídlom Štefanovičova 12, Bratislava,
-	LANED, a.s. so sídlom Tomášikova 48, Bratislava.
Do skupiny Erste Group okrem spoločnosti Erste Bank a vyššie uvedených spoločností patria aj ďalšie spoločnosti, nad ktorými spoločnosť Erste Group Bank vykonáva priamu alebo nepriamu kontrolu. Zoznam spoločností kontrolovaných spoločnosťou Erste Group Bank je súčasťou spisového materiálu.
Spoločnosť Erste Bank ja na území Rakúskej republiky súčasťou zoskupenia rakúskych sporiteľní, tzv. Haftungsverbund, v ktorých spoločnosť Erste Bank vlastní veľmi nízke alebo žiadne majetkové podiely. Celkovo sa jedná o 55 sporiteľní a ich dcérskych spoločností. Uvedené zoskupenie bolo podľa Oznámenia založené s cieľom rozdelenia rizika.
Z vyššie uvedených skutočností vyplýva, že spoločnosť Erste Bank je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť Weinviertler je akciovou spoločnosťou rakúskeho práva, ktorá je zapísaná v Databáze obchodného registra Krajinského súdu Korneuburg, Rakúska republika pod identifikačným číslom 210844 s.
Z Oznámenia vyplýva, že spoločnosť Weinviertler je univerzálnou bankou, ktorej hlavné oblasti činnosti sú predovšetkým bankové služby, správa majetku, sporenie a služby v oblasti financovania nehnuteľností a hnuteľných vecí zamerané najmä na fyzické osoby, malých a stredne veľkých podnikateľov a verejný sektor.
Spoločnosť Weinviertler na území Slovenskej republiky vlastní 100 %-ný podiel a zároveň vykonáva kontrolu nad spoločnosťou S Slovensko, spol s r.o. so sídlom Tomášikova 17, Bratislava (ďalej len „S Slovensko“).
Spoločnosť Weinviertler vykonáva kontrolu aj nad inými spoločnosťami sídliacimi mimo územia Slovenskej republiky, ktorých zoznam je uvedený v Oznámení.
Spoločnosť Weinviertler ja na území Rakúskej republiky, rovnako ako podnikateľ Erste Bank súčasťou zoskupenia rakúskych sporiteľní, tzv. Haftungsverbund.
Z vyššie uvedených skutočností vyplýva, že spoločnosť Weinviertler je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi Súkromnou nadáciou Weinviertler Sparkasse, Súkromnou nadáciou Sparkasse Eggenburg ako predávajúcimi a spoločnosťou Erste Bank ako kupujúcim s pristúpením spoločnosti Weinviertler uzavretej dňa 12.12.2008 navýši podnikateľ Erste Bank základné imanie podnikateľa Weinviertler, čím získa 49,4 %-ný podiel na základnom imaní podnikateľa Weinviertler. Následne odkúpením akcií od spoločnosti Súkromná nadácia Weinviertler Sarkasse a spoločnosti Súkromná nadácia Sparkasse Eggenburg v celkovom počte spolu 99 000 ks akcií, a tým nadobudne celkom 99,49 % akcií podnikateľa Weinviertler. Zvyšných 0,51 % akcií, teda 1000 ks akcií, podnikateľa Weinviertler ostane vo vlastníctve spoločnosti Súkromná nadácia Weinviertler Sparkasse.
Z vyššie uvedeného vyplýva, že podnikateľ Erste Bank na základe Zmluvy získa do svojho vlastníctva 99,49 % akcií podnikateľa Weinviertler a s nimi súvisiaci rovnaký podiel na základnom imaní a hlasovacích právach podnikateľa Weinviertler.
Na základe vyššie uvedeného podnikateľ Erste Bank nadobudnutím predmetných akcií získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Weinviertler.
Podnikateľ Erste Bank získa okrem možnosti vykonávania kontroly nad podnikateľom Weinviertler i možnosť vykonávania kontroly nad spoločnosťami kontrolovanými podnikateľom Weinviertler, ktorých zoznam je uvedený v Oznámení.
Z uvedeného teda vyplýva, že na základe Zmluvy získa podnikateľ Erste Bank priamu výlučnú kontrolu nad podnikom podnikateľa Weinviertler, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.

Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Erste Bank.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú podnikateľ Erste Bank ako nadobúdateľ priamej výlučnej kontroly nad podnikom podnikateľa Weinviertler ako aj podnikateľ Weinviertler, nad podnikom ktorého sa kontrola získava. 

Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej      39 832 702,65 EUR (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 810,79 EUR (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 EUR (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR (1 200 000 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 12.12.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. 
Podnikateľ Erste Bank podľa Oznámenia dosiahol v roku 2007 celosvetový obrat presahujúci sumu 39 832 702,65 EUR (1 200 000 000 Sk). V roku 2007 podnikateľ Erste Bank dosiahol na území Slovenskej republiky obrat presahujúci sumu 16 596 959,44 EUR (500 000 000 Sk). Konkrétne výšky obratov dosiahnutých podnikateľom Erste Bank celosvetovo ako aj na území Slovenskej republiky označil účastník správneho konania, teda podnikateľ Erste Bank za obchodné tajomstvo a sú súčasťou spisového materiálu.
Podnikateľ Weinviertler podľa Oznámenia dosiahol v roku 2007 celosvetový obrat presahujúci sumu 39 832 702,65 EUR (1 200 000 000 Sk). Konkrétne výšky obratov dosiahnutých podnikateľom Weinviertler celosvetovo ako aj na území Slovenskej republiky boli v predmetnom správnom konaní označené účastníkom správneho konania za obchodné tajomstvo a sú súčasťou spisového materiálu.
Na základe vyššie uvedených ustanovení zákona v nadväznosti na výšky obratov, ktoré prekročili podnikateľ Erste Bank ako aj podnikateľ Weinviertler na území Slovenskej republiky a tiež celosvetovo, úrad zistil, že podnikateľ Erste Bank a podnikateľ Weinviertler dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. b) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 12.12.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 30.01.2009, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národným súťažným orgánom v Rakúsku a národným súťažným orgánom v Českej republike. 

Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ Erste Bank je, ako už bolo vyššie uvedené, univerzálnou bankou činnou v oblasti poskytovania bankových služieb, správy majetku, sporenia a služieb v oblasti financovania nehnuteľností a hnuteľných veci, pričom tieto služby sú zamerané na fyzické osoby, malých a stredne veľkých podnikateľov a verejný sektor. 
Podnikateľ Erste Bank poskytuje svoje služby v Rakúsku, pričom spoločnosti, ktoré patria s podnikateľom Erste Bank do jednej ekonomickej skupiny, poskytujú svoje služby v strednej a východnej Európe, najmä však v Rakúsku, Českej republike, Slovenskej republike, Maďarsku, Chorvátsku, Srbsku, Rumunsku a na Ukrajine.

Podnikateľ Weinviertler, ako už bolo vyššie uvedené, je univerzálnou bankou, ktorej hlavné činnosti je poskytovanie bankových služieb, vykonávanie správy majetku, sporenia a poskytovanie služieb v oblasti financovania nehnuteľností a hnuteľných veci. Služby a činnosti vykonávané podnikateľom Weinviertler sú zamerané na fyzické osoby, malých a stredne veľkých podnikateľov a verejný sektor. 
Podnikateľ Weinviertler poskytuje svoje služby najmä v Rakúsku (konkrétne oblasť Dolného Rakúska) ako aj v Českej republike a v Slovenskej republike, kde poskytuje prevažne leasingové služby.
Činnosti podnikateľa Erste Bank a podnikateľa Weinviertler sa na území Slovenskej republiky prekrývajú v nasledujúcich oblastiach:
-	poskytovanie úverov podnikateľom, 
-	leasingové služby.

Trh poskytovania úverov podnikateľom 
Ako už bolo vyššie uvedené, činnosti podnikateľa Erste Bank a podnikateľa Weinviertler sa na území Slovenskej republiky prekrývajú na trhu poskytovania úverov podnikateľským subjektom, pričom obaja podnikatelia poskytujú krátkodobé aj dlhodobé úvery. Na predmetnom trhu na území Slovenskej republiky pôsobia obaja podnikatelia prostredníctvom spoločností, nad ktorými vykonávajú kontrolu, a to podnikateľ Erste Bank prostredníctvom spoločnosti SLSP a podnikateľ Weinviertler prostredníctvom spoločnosti S Slovensko.
Vzhľadom na skutočnosť, že úrad rozhodol ako bude uvedené nižšie, úrad sa v tomto rozhodnutí nebude bližšie zaoberať špecifikáciou geografického trhu a pri svojej analýze bude vychádzať z údajov predložených za Slovenskú republiku. Úrad v predmetnom prípade necháva definíciu tovarového relevantného trhu ako aj priestorového trhu otvorenú.

Tabuľka č. 1: Trh poskytovania úverov podnikateľom a podiely účastníkov koncentrácie na danom trhu
	2005	2006	2007	2008*	
Celková veľkosť trhu v mil. EUR	8 481,7	11 408,5	14 714,3	16 667,7	
Erste Bank (podiel v %)	[10-15]	[10-15]	[10-15]	[10-15]	
Weinviertler (podiel v %)	[<1]	[<1]	[<1]	[<1]	
* údaje podľa Oznámenia okrem decembra 2008
Zdroj: Oznámenie

Na trhu poskytovania úverov podnikateľom okrem podnikateľa Erste Bank a podnikateľa Weinviertler pôsobia i ďalšie významné spoločnosti, medzi inými spoločnosť Tatrabanka, a.s., UniCredit Bank Slovakia a.s., Všeobecná úverová banka a.s., ktoré na tomto trhu dosahovali v období rokov 2006-2008 významné trhové podiely v rozmedzí cca 10-20 %, ako aj iné subjekty. 

Trh leasingových služieb
Činnosti podnikateľa Erste Bank a podnikateľa Weinviertler sa na území Slovenskej republiky prekrývajú na trhu poskytovania leasingových služieb, pričom na predmetnom trhu pôsobí podnikateľ Erste Bank prostredníctvom spoločnosti Leasing SLSP a prostredníctvom spoločnosti IMMORENT Slovensko a podnikateľ Weinviertler prostredníctvom spoločnosti S Slovensko.
Vzhľadom na skutočnosť, úrad rozhodol ako bude uvedené nižšie, úrad sa v tomto rozhodnutí nebude bližšie zaoberať špecifikáciou geografického trhu a pri svojej analýze bude vychádzať z údajov predložených za Slovenskú republiku. Úrad v predmetnom prípade necháva definíciu tovarového relevantného trhu ako aj priestorového trhu otvorenú.
Podľa údajov predložených v Oznámení podnikateľ Erste Bank a podnikateľ Weinviertler na území Slovenskej republiky poskytujú leasingové služby, a to konkrétne leasing hnuteľných vecí, leasing nehnuteľností a tiež leasing motorových vozidiel. Pri leasingu motorových vozidiel obaja podnikatelia poskytujú tiež tzv. fleet management leasing, prostredníctvom ktorého podnikateľské subjekty  financujú svoj kompletný vozový park, pričom leasingová spoločnosť zaisťuje management a údržbu tohto vozového parku (označované ako operatívny leasing).

Tabuľka č. 2: Trh poskytovania leasingových služieb a podiely účastníkov koncentrácie na danom trhu
	2005	2006	2007	2008*	
Celková veľkosť trhu v mil. EUR	1 625	1 961	1 984,5	1 432,4	
Erste Bank (podiel v %)	[3-7]	[4-8]	[5-9]	[5-9]	
Weinviertler (podiel v %)	[<5]	[<5]	[<5]	[<5]	
* údaje podľa Oznámenia okrem decembra 2008
Zdroj: Oznámenie

Na trhu poskytovania leasingových služieb okrem podnikateľa Erste Bank a podnikateľa Weinviertler pôsobia i ďalšie významné spoločnosti, medzi inými spoločnosť UniCredit Leasing Slovakia a.s., ČSOB Leasing a.s., Tatra-Leasing s.r.o., VB LEASING SK, spol. s r.o., ktoré na tomto trhu dosahovali v období rokov 2006-2008  významné trhové podiely v rozmedzí cca 10-20 %, ako aj iné subjekty.

Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ Erste Bank ako priamy nadobúdateľ kontroly nad podnikateľom Weinviertler, tak ako aj podnikateľ Weinviertler sú spoločnosti vykonávajúce činnosti univerzálnej banky a teda poskytujúce bankové služby, služby správy majetku, sporenia a služby v oblasti financovania nehnuteľností a hnuteľných veci, pričom na území Slovenskej republiky sa činnosti oboch podnikateľov prekrývajú v oblasti poskytovania krátkodobých a dlhodobých úverov podnikateľom a v oblasti poskytovania leasingových služieb. 
Vzhľadom na vyššie uvedenú skutočnosť, a to, že činnosti podnikateľa Erste Bank aj podnikateľa Weinviertler sa prekrývajú vo vyššie uvedených oblastiach, úrad túto koncentráciu považuje za horizontálnu koncentráciu. 
Účastník správneho konania podnikateľ Erste Bank vo svojom Oznámení uviedol dôvody vzniku koncentrácie, avšak zároveň tieto dôvody označil ako obchodné tajomstvo. Informácie o dôvodoch vzniku koncentrácie sú súčasťou spisového materiálu. Úrad všetky tieto informácie a dôvody prehodnotil a zohľadnil pri svojom rozhodovaní a dospel k záveru, ktorý je uvedený nižšie.
Ako vyplýva z údajov a informácií predložených účastníkom správneho konania podnikateľom Erste Bank v Oznámení a tiež uvedených v tomto rozhodnutí, ako aj z verejne dostupných informácií, podnikateľ Erste Bank ako aj podnikateľ Weinviertler na trhu poskytovania úverov podnikateľom a na trhu poskytovania leasingových služieb nedosahujú a ani nebudú dosahovať spoločný trhový podiel, ktorý by prekročil úroveň 25 %. Taktiež z predložených a dostupných informácií vyplýva, že aj po realizácii predmetnej koncentrácie bude podnikateľ Erste Bank vystavený dostatočnej konkurencii zo strany ostatných podnikateľov pôsobiacich na predmetných trhoch a teda realizáciou predmetnej konkurencii sa nijako nezmení štruktúra daných trhov.
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa Erste Bank na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom 1446/PMÚ SR/2009 zo dňa 06.04.2009 vyzval účastníka správneho konania, t.j. podnikateľa Erste Bank pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Podnikateľ Erste Bank sa listom č. 1519/2009 doručeným faxom dňa 14.04.2009 a doplneným listom dňa 16.04.2009 k predmetnej výzve úradu vyjadril, že berie na vedomie výsledky šetrenia vykonaného úradom. Podnikateľ Erste Bank nemal v predmetnom vyjadrení výhrady k záverom a šetreniam vykonaným úradom a v plnom rozsahu súhlasí so závermi úradu.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Martin Nedelka
advokát
Zámocká 30
811 01  Bratislava